চিত্তপ্রসাদ (১৯১৫-৭৮) বাংলাদেশের চট্টগ্রামের মানুষ, জন্মেছিলেন ১৯১৫ সালে নৈহাটিতে। ব্রাহ্মণের ছেলে, কিন্তু কখনো নামের সঙ্গে ভট্টাচার্য উপাধি ব্যবহার করেননি। কোনো পৈতেও পরতেন না। জাতিপ্রথার বিরুদ্ধে এ ছিল তাঁর নিজস্ব ও নীরব এক প্রতিবাদ। প্রবল ব্যক্তিস্বাতন্ত্র্য নিয়ে তিনি সারাজীবন পথ চলেছেন। ১৯৩২ সালে চট্টগ্রাম মিউনিসিপ্যাল স্কুল থেকে ম্যাট্রিক পাশ করে চট্টগ্রাম সরকারি কলেজে ভর্তি হন। পরিবারের ইচ্ছায় চিকিৎসক বা কাকার ইচ্ছায় ব্যবসায়ী কোনোটাই হওয়া হয়নি তাঁর। শিল্পের প্রতি যাঁর আগ্রহ আবাল্য, চিত্রী হওয়াটাই তাঁর ভবিতব্য। সেজন্য প্রয়োজন পড়েনি কোনো প্রাতিষ্ঠানিক শিক্ষার। এরকম একজন মেধাবী শিল্পীকে কলকাতার আর্টস্কুল বা শান্তিনিকেতনের কলাভবন ভর্তি করতে অস্বীকৃতি জানায়। একেবারে স্বশিক্ষিত শিল্পী তিনি। একবার নন্দলাল বসুর কাছে আঁকা শিখতে গিয়েছিলেন। তাঁর ছবি দেখে তিনি বলেছিলেন, ‘তোমার তো শেখা হয়ে গেছে – নতুন করে আর শিখবে কী?’১ এই কথার মধ্যে প্রশংসা না তাচ্ছিল্য ছিল, আমরা জানি না। তবে নন্দলাল তাঁকে আঁকা শেখাননি, ফিরিয়ে দিয়েছিলেন। তা তাঁর শিল্পী হওয়ার পথে কোনো অন্তরায় হয়ে ওঠেনি। কলেজে পড়ার সময় থেকেই জাতীয় আন্দোলনে জড়িয়ে পড়া চিত্তপ্রসাদ পোস্টার, ড্রয়িং, ব্যঙ্গচিত্র আঁকতে থাকেন। এ-সময়ই অগ্নিযুগের বিপস্নবী পুর্ণেন্দু দসিত্মদার তাঁকে দলে টেনে নেন। ১৯৪০ সালে (মতান্তরে ১৯৪১) তিনি কমিউনিস্ট পার্টির সদস্যপদ লাভ করেন। সে-সময় যুদ্ধ চলছিল। মানুষ দুর্দশাগ্রস্ত, অনাহারক্লিষ্ট। চট্টগ্রাম শহর থেকে বেরিয়ে তিনি ঘুরতে লাগলেন প্রত্যন্ত অঞ্চলে। তুলির আঁচড়ে তুলে আনতে লাগলেন বুভুক্ষু-অসহায় মানুষের সংকটময় অবস্থা। চট্টগ্রাম থেকে কমিউনিস্ট ছাত্রনেতারা তাঁকে এনে ছাত্র ফেডারেশনের আসত্মানা কলকাতার কলাবাগানের একটি দোতলা বাড়িতে থাকার ব্যবস্থা করে দিলেন। তাঁর ছবি তখন ছাপা হতে লাগল জনযুদ্ধ ও পিপল্স ওয়্যার পত্রিকায়, খ্যাতি ছড়িয়ে পড়ল সারা ভারতে।